Iustin Coțofană

Iustin Coțofană are 9 ani și este elev în clasa a II-a la Școala nr. 8 „Academician Marin Voiculescu” din Giurgiu. Ca orice copil de vârsta lui, Iustin a încercat mai multe activități extrașcolare, în căutarea celei potrivite. Aceasta trebuia să fie una sportivă, conform recomandării medicului ortoped, deoarece Iustin prezenta o hipotonie musculară a membrelor inferioare. După mai multe încercări cu diverse sporturi care întăreau convingerea atât a lui, cât și a celor din jur, că nu este făcut pentru educație fizică, într-un final s-a ajuns la tenis.

Antrenamentele cu domnul profesor Paraschiv i s-au părut foarte „amuzante”, ceea ce l-a determinat pe Iustin să continue cu orele de tenis. Totul s-a schimbat odată cu participarea la primul turneu, la Constanța, când a cunoscut și partea competițională a sportului, nu doar cea distractivă. Cu susținerea celorlalți colegi, care, deși erau deja un grup format, l-au integrat imediat, cât și a părinților implicați, a devenit rapid un membru „de seamă” al echipei de tenis. Deși pare impropriu spus „echipă de tenis”, acesta este adevărul, pentru că domnul profesor și ajutoarele lui au transformat un sport individual într-un sport de echipă. Acest lucru a făcut ca, în turnee, copiii din echipa Cătălin Paraschiv Tennis Team să aibă un avantaj față de adversarii lor, prin sentimentul de apartenență, de unire.

De-a lungul timpului, beneficiile tenisului pentru Iustin s-au văzut în mai multe planuri, prin achiziții fizice (dezvoltare musculară, rapiditate, rezistență la efort etc.) cât și pe plan emoțional, prin gestionarea mai bună a emoțiilor. Sub motto-ul că „în viață e mai important să știi să pierzi decât să câștigi”, Iustin a învățat cu timpul să accepte să piardă meciuri cu capul sus și să se bucure pentru succesul colegilor de echipă.

A căpătat mai multă încredere în el, atât pe teren, cât și la școală, rezultatele bune venind la pachet cu o dezvoltare fizică și psihică armonioasă. Ușor, ușor, a ajuns aproape de podium la turnee și atunci a realizat că doar prin muncă și seriozitate poate ajunge chiar pe podium. Și da, medalia de aur nu s-a lăsat mult așteptată. Iustin a câștigat Superturneul Campionilor, unul dintre cele mai râvnite titluri în lumea micilor tenismeni. Prin tot parcursul lui în această lume a tenisului, Iustin este o dovadă a faptului că, în ciuda șanselor date, dacă muncești cu ardoare pentru ceva și ai oameni potriviți lângă tine, care să creadă în tine și în forțele tale, poți ajunge acolo unde nu te-ai gândit vreodată.

Gabriela Magori

Contents